Jegyzőkönyv

# Ipar 4.0 Nemzeti Technológiai Platform Szövetség (NTPSz)

# 2022. évi megismételt beszámoló közgyűléséről

**Időpont**: 2022. május 18. délután 15:00 – 17:00

**Helyszín:** Kozmo Hotel Suites & Spa 1082 Budapest, Horváth Mihály tér 17.

J**elenlévők**: A Platformnak jelenleg 63, köztük 10 tiszteletbeli és 53 rendes, azaz szavazati joggal rendelkező tagja van. Az Alapszabály szerint a közgyűlés határozatképessége a szavazati joggal rendelkezők 50%-ának (esetünkben 53/2 + 1 = 27 fő) jelenlétéhez kötött. A mellékelt jelenléti ív szerint jelen volt összesen 24 fő, ebből

* 5 fő az NTPSz Elnökség tagja (egyben tagi képviselők),
* 7 fő rendes (nem tisztségviselő) és 2 fő tiszteletbeli tagi képviselő, 0 meghatalmazott, valamint 2 fő érdeklődő munkatárs, továbbá
* 1 fő a Felügyelő Bizottság tagjaként, valamint
* 4 fő Munkacsoport-vezető,
* 3 fő a Titkárság képviseletében.

**Szavazati jog**: Szavazati joggal rendelkeznek az NTPSz jelenlévő rendes tagjai: 16 fő.

# **Napirend**

1. Elnöki köszöntő
2. A közgyűlés tisztségviselőinek megválasztása
3. Az Ipar 4.0 Nemzeti Technológiai Platform Szövetség 2021. évi beszámolójának és kiegészítő mellékletének ismertetése, megvitatása és elfogadása
4. A 2022. év eseményeinek áttekintése
5. Összefoglaló a február-májusi időszakban tartott, Ipar 4.0 stratégiai Kerekasztal Beszélgetésekről
6. A munkacsoportok 2022-es munkatervei
7. Hogyan tovább Platform?
8. Tisztújítás 2022-ben és a lebonyolítás módja

14 óra 30 perckor **Dr. Monostori László**, az NTPSz elnöke megállapítja, hogy a Platform 53 rendes és 10 tiszteletbeli tagjából addig bejelentkezett 15 fő nem elegendő a határozatképességhez, és a megismételt közgyűlést a kiírás szerint 15:00-ra hívja össze, amely a jelenlévők számától függetlenül már határozatképes.

15 óra 00 perckor **Dr. Monostori László (ML)**, az NTPSz elnöke rövid köszöntőjében megnyitja a megismételt közgyűlést és megállapítja annak határozatképességét. Első napirendi pontként javaslatot tesz a közgyűlés tisztségviselőire.

**2. napirendi pont.** A közgyűlés tisztségviselőinek megválasztása

**ML** javaslatot tett a közgyűlés tisztségviselőire.

**A Közgyűlés**

**tisztségviselői**: Levezető Elnök: **Dr. Monostori László**, igazgató (SZTAKI), az NTPSz elnöke

Jegyzőkönyv-vezető: **Várgedő Tamás** (NTPSz Titkárság)

Jegyzőkönyv-hitelesítők: **Dr. Nikodémus Antal** (FB) és **Domián Krisztina** (SZTAKI).

**NTPSz / 2022.05.18 / 1. határozat**

**A Közgyűlés egyhangúlag, tartózkodás és ellenszavazat nélkül elfogadta Közgyűlés tisztségviselőit.**

**ML** javaslatot tett arra, hogy a 4. napirend kiegészítéseképpen **Ács István (ÁI)** társelnök számoljon be arról akezdeményezéséről, amelynek eredménye lett az 5. napirendi pontban hivatkozott kerekasztal-beszélgetés sorozat.

**NTPSz / 2022.05.18 / 2. határozat**

**A Közgyűlés egyhangúlag, tartózkodás és ellenszavazat nélkül elfogadta a Közgyűlés napirendjét a 4. napirendi pont javasolt kiegészítésével együtt.**

**3. napirendi pont.** Az Ipar 4.0 Nemzeti Technológiai Platform Szövetség 2021. évi beszámolójának és kiegészítő mellékletének ismertetése, megvitatása és elfogadása.

Ezt a napirendi pontot **Várgedő Tamás (VT)** ismertette.

A beszámoló és melléklete az előírásoknak megfelelően már a közgyűlés előtt elérhető volt a meghívóhoz csatolva az NTPSz honlapján.

**VT** a beszámoló (mérleg és eredménykimutatás) bemutatásával kezdte. Rámutatott arra, hogy a **986e Ft**-os negatív pénzügyi eredmény természetesen adódott a következő tényből: 2020-ban az NTPSz a Nemzeti Kutatási, Fejlesztési és Innovációs Hivatalnál (NKFIH) pályázattal **25m** Ft-os működési támogatást nyert. Ennek időarányos része képezi az 2021-es év legfőbb bevételi tételét. A támogatás meghatározó, az időarányost jelentősen meghaladó részét, mintegy **16m** Ft-ot csak ebben, a 2021-es évben költötte el a Szövetség. Így a bevételek és a kiadások különbségeként számított eredmény csak negatív lehet.

Ezt követően **VT** az NTPSz gazdálkodásának legfontosabb számait magyarázta el. Bevételeink között szerepel a tagdíj is **5.83m Ft**-tal, de itt tagjaink **1.86m Ft** hátralékot halmoztak fel.

Kiadásaink között a személyi jellegű ráfordítások (a pályázat teljesítésével kapcsolatos szellemi teljesítmény ellentételezése megbízási szerződések által, a Titkárság működtetése, az FB tiszteletdíja, stb.) adják a legnagyobb tételt. De történt beruházás is: a Platform a titkársági munka támogatására 2 új korszerű laptopot és egy színes nyomatót vásárolt. Ezek a berendezések a mérlegben a Tárgyi eszközök sorában szerepelnek. Korábban ilyen beruházás soha nem történt.

**VT** felhívta a tagság figyelmét a tagdíjfizetési fegyelem javítására, különösen a tagdíjhátralékok rendezésére. Egyben tájékoztatta a közgyűlést, hogy 2022. júniusában kampányt fog indítani a hátralékok csökkentésére.

**Nikodémus Antal (NA)** a Felügyelő Bizottság írásban is benyújtott véleményét tolmácsolta. Az FB a beszámolóval egyetértett, észrevételt nem tett, s javasolta a Közgyűlésnek a beszámoló elfogadását.

Az FB rendkívüli fontosságot tulajdonít a tagdíjhátralékok lefaragásának.

Kiegészítésképpen megfogalmazta azt a nézetét, hogy az NTPSz a hasonló szakmai szervezetek közül is kiemelkedik szakmaiságával, elvégzett magas színvonalú munkájával (stratégiaalkotás az ITM felkérésére, kiemelkedő minőségű tanulmányok készítése, MeetUp sorozat szervezése és megtartása). Így mintegy **„example organisation”** szerepet tud betölteni a magyar innovációs térben.

**NTPSz / 2022.05.18 / 3. határozat**

**A Közgyűlés egyhangúlag, tartózkodás és ellenszavazat nélkül elfogadta az Ipar 4.0 Nemzeti Technológiai Platform Szövetség 2021. évi tevékenységéről szóló, az FB állásfoglalásával kiegészített beszámolót és kiegészítő mellékletét 8.942e Ft mérlegfőösszeg és -986e Ft tárgyévi eredmény mellett.**

**4. napirendi pont.** A 2022. év eseményeinek áttekintése

**ÁI** beszámolt az általa indított kezdeményezésrőlés két ppt prezentáció (mellékelve) segítségével mutatta be azt a javaslatát, amelynek célja az ipari szereplők között az Ipar 4.0 paradigmát „vágyottá tenni”. Ma még az a helyzet, hogy az ipari szereplőket meg kell győzni az Ipar 4. fontosságáról. A változás záloga, hogy legyen az NTPSz a kormányzat stratégiai partnere és az iparági kommunikáció központja. Ennek érdekében egy kétéves programot javasol, amelynek középpontjában egy valamennyi lehetséges eszközt alkalmazó és megfelelően finanszírozott kommunikációs kampány áll.

**ÁI** a koncepció megvitatására indította el a kerekasztal-beszélgetéseket.

**5. napirendi pont.** Összefoglaló a február-májusi időszakban tartott, Ipar 4.0 stratégiai kerekasztal- beszélgetésekről.

Elsőként **ÁI** számolt be az általa nagyvállalati (NV) körben indított megbeszélésről. Kiemelkedő magyar vállalatok elsőszámú vezetői gyűltek össze, hogy megvitassák az Ipar 4.0 ügyének előmozdításához szükséges legfontosabb lépéseket (lásd a mellékletet).

Jelenleg még nem látható, hogy az új kormányzati struktúrában ki lesz az NTPSz partnere, de mindenképpen el kell érni, hogy **egyetlen**, szakmai háttérrel is rendelkező államtitkári rangú személy legyen ez (**Jenei István** **JI** megállapítása). **ML** emlékeztetett arra, hogy a 2021-ben kidolgozott és beadott stratégiára („Nemzeti Ipar 4.0 stratégia a versenyképes és fenntartható gazdaságért” címmel) semmilyen válasz, reakció nem érkezett.

Másodszor **Petrik Márk (PM)** elnökségi tag ismertette a KKV-k számára meghirdetett, de még le nem zajlott kerekasztal főbb szempontjait. A meghívásokat elsősorban a NV-k ajánlásai alapján küldték ki. A megvitatandó kérdések a NV kérdéseknek a KKV-ra adaptált változatai.

Majd **ML** beszélt a már lezajlott felsőoktatási kerekasztal tanulságairól. Elsősorban az egyetemek közötti együttműködések, az ipari kapcsolatok, az egyetemeken telepítendő ún. learning factory-k létesítésének kérdéseit vitatták meg. Legfontosabb következtetésként megfogalmazták egy Ipar 4.0 Nemzeti Laboratórium létrehozásának igényét, valamint azt, hogy le kell építeni az alapítványi formában működő egyetemekre is érvényes közbeszerzési kötelezettség támasztotta akadályait.

**NA** a Platform nemzetközi beágyazódásának fontosságára hívta fel a figyelmet. Ennek lehetséges fórumaként és eszközeként az EIT-t, s ezen belül is kiemelten a Manufacturing KIC hálózatot említette.

**Vicze Gábor** annak szükségességét emelte ki, hogy a Platformnak projektötletekkel kellene a nyilvánosság elé állnia, s így segítenie az Ipar 4.0 megvalósítását.

**A Közgyűlés a beszámolókat tudomásul vette.**

**6. napirendi pont.** A munkacsoportok 2022-es munkatervei.

A munkacsoport-vezetők egyenként (a Stratégiai Tervezési Munkacsoport távollévő vezetője, **Dr. Váncza József** helyett **ML**) ismertették a korábban megküldött, s a közgyűlési prezentációba beemelt beszámolóikat. Ezek egységes keretben készültek. A 2021-es év és a 2022. 1. negyedév tevékenységének rövid összefoglalóját a 2022-es 2., 3., 4. negyedévek tervezett feladatai és elvárt eredményei követték. Valamennyi vezető tervbe vette a munkacsoport vezetés megújítását.

**A Közgyűlés a munkaterveket tudomásul vette.**

**7. napirendi pont.** Hogyan tovább Platform?

**ML** ismertette az előkészületek során a Platform jövőbeli szerepét, útját illetően megfogalmazott gondolatokat.

Hozzászólás nem érkezett, **így az összefoglalót a Közgyűlés tudomásul vette.**

**8. napirendi pont.** Tisztújítás 2022-ben és a lebonyolítás módja.

**ML**: Az Elnökség és a Felügyelő Bizottság megbízása lejár (automatikusan megszűnik) 2022. október 10-én, tehát ebben az évben még egy rendkívüli, tisztújító közgyűlést kell tartani.

A lebonyolításra a javaslata a következő.

* A mostani közgyűlés állítson fel egy Jelölő Bizottságot. Javasolt tagok: **Dr. Váncza József, Dr. Nikodémus Antal, Dr. Charaf Hassan, Domián Krisztina**. A bizottság feladata a moderálás, a minőségi kontroll.
* Az Elnökség írjon ki egy pályázatot az egyes pozíciókra. Pályázni lehet az Elnök / Társelnök / elnökségi tag posztjára. A pályázóknak azt is meg kell adniuk, hogy mely szakmai csoport képviselői kívánnak lenni. Egyben rövid programot is vázolni szükséges a pályázatban.
* A Jelölő Bizottság által értékelt pályázatok kerülnek a tisztújító közgyűlés elé. Itt lehetőség van további jelölést is tenni, vagy önjelöléssel élni.
* A jelöltekről titkos szavazással a Közgyűlés dönt.
* A pályázatot az értékelésével együtt 2022. szeptember 15-ig le kell zárni.

**NTPSz / 2022.05.18 / 4. határozat**

**A Közgyűlés egyhangúlag, tartózkodás és ellenszavazat nélkül elfogadta Monostori László elnöknek a tisztújítási folyamatra tett előterjesztését.**

Egyéb hozzászólás híján ezután **ML** berekesztette a Közgyűlést.

Kmf.

**Mellékletek**

1. Jelenléti ívek (rendes és megismételt közgyűlések)
2. Közgyűlési elnöki prezentáció (NTPSZ\_Kozgyules\_20220518\_v5.pptx)
3. Ipari digitalizáció\_NTPSz.pptx – ÁI prezentációja
4. Összefoglaló\_NTPSz\_Nagyvállalati\_Kerekasztal.pptx – ÁI összefoglalója

|  |  |
| --- | --- |
| …………………………………….……. | …………………………………….……. |
| Dr. Monostori Lászlólevezető elnök s.k. | Várgedő Tamásjegyzőkönyv-vezető s.k. |
|  |  |
| …………………………………….……. | …………………………………….……. |
| Dr. Nikodémus Antaljegyzőkönyv-hitelesítő s.k. | Domián Krisztinajegyzőkönyv-hitelesítő s.k. |